Beszámoló

Július elsejétől augusztus harmincegyedikéig az Erasmus ösztöndíjjal Füssenbe utaztam nyári gyakorlatra. Június harmincadikán korán reggel indultunk az iskola elől iskolabusszal kísérő tanárunkkal, Haluszka Tiborral . A hosszú út alatt volt időnk jobban megismerni egymást. A 12 órás buszozás után késő este megérkeztünk Füssenbe. Vendéglátónk Russo Zsófia fogadott minket, aki rögtön el is vezetett Noémit és engem majd később Henit és Petrát is a szállásunkhoz, amely a Lech folyó partján egy csendes kis utcában volt. Egy háromemeletes ház második emeletén laktunk egy apartmanban Noémivel. A ház érdekessége, hogy sziklafalba épült, így az egyik fal részét az képezte. Július elsején az első munkanapunkon városi fesztivál volt Füssenben, így délelőtt a kirándulás mellett lehetőségünk volt azt is megnézni. A munkabeosztásunk délután öt órától este tizenegyig tartott, illetve amíg az utolsó vendég el nem ment. Az étterem neve, ahol dolgoztunk: Ristorante Pizzeria Michelangelo. Az étteremben finomabbnál finomabb olasz ételeket kóstolhattunk meg minden nap. Az első napokban megismerkedtünk a munkatársakkal, az étterem szokásaival, a pincérek és a pultos feladataival. A munkatársaink nagyon türelmesek és segítőkészek voltak. Megtanították, hogy hogyan kell különböző italokat, mint például a mohren, hugo és az aperol spritz, és desszerteket elkészíteni, mint például: panna cotta, schoko souffle, tartufo nero, tartufo bianco. Kezdetben az italok elkészítését, a pult rendben és tisztán tartását, folyamatos feltöltését, az asztalok letakarítását és újraterítését bízták ránk. Később már az italrendelések felvételével és felszolgálásával is megbíztak minket.

A munka mellett volt időnk körbejárni a várost. Részt vettünk a két napos Reneszánsz fesztiválon és a négy napos Stadtfest-en is. A szállásunktól nem messze található a Lechtfall vízesés, ahonnan rendkívüli látvány tárul elénk a hegyek közt húzódó folyóra, ezért rendszeresen látogattuk. Volt lehetőségünk elutazni egy közeli városba, Kemptenbe. Az utolsó napunkon elbúcsúztunk a munkatársainktól és korán reggel egy közös kávézás után indultunk haza.   
Készítette: Fekete Rebeka